

ประกาศอธิบดีกรมสรรพากร

เกี่ยวกับภาษีเงินได้ (ฉบับที่ ๔๕๗)

เรื่อง กำหนดคุณสมบัติ หลักเกณฑ์ วิธีการ และเงื่อนไขการเป็นตัวแทนหักภาษีเงินได้ ณ ที่จ่าย   
และนำส่งภาษีเงินได้หัก ณ ที่จ่าย แทนผู้จ่ายเงินได้

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

อาศัยอำนาจตามความในวรรคสามของมาตรา ๕๐ ทวิ แห่งประมวลรัษฎากร ซึ่งแก้ไขเพิ่มเติม  
โดยพระราชกำหนดแก้ไขเพิ่มเติมประมวลรัษฎากร (ฉบับที่ ๕) พ.ศ. ๒๕๒๑ อธิบดีกรมสรรพากร ให้ยกเว้น  
การออกหนังสือรับรองการหักภาษี ณ ที่จ่าย ทันทีทุกครั้งที่มีการหักภาษี ณ ที่จ่าย สำหรับกรณีผู้จ่ายเงินได้หลายราย จ่ายเงินได้ให้แก่ผู้ถูกหักภาษี ณ ที่จ่าย ที่เป็นบริษัทหรือห้างหุ้นส่วนนิติบุคคลรายเดียว และ  
ผู้จ่ายเงินได้ได้แต่งตั้งให้ผู้ถูกหักภาษี ณ ที่จ่ายนั้น เป็นตัวแทนเพื่อดำเนินการหักภาษี ณ ที่จ่าย ยื่นแบบ  
ยื่นรายการภาษีเงินได้หัก ณ ที่จ่าย และนำส่งภาษีเงินได้หัก ณ ที่จ่ายแทนตน โดยต้องเป็นไปตามหลักเกณฑ์ วิธีการ และเงื่อนไข ดังต่อไปนี้

“ข้อ ๑ การแต่งตั้งตัวแทนเพื่อดำเนินการหักภาษี ณ ที่จ่าย ต้องปฏิบัติตามเงื่อนไข ดังต่อไปนี้

(๑) ต้องมีการระบุในสัญญาอย่างชัดเจนว่า ผู้จ่ายเงินได้ตกลงให้บริษัทหรือห้างหุ้นส่วนนิติบุคคล

ผู้ถูกหักภาษี ณ ที่จ่ายเป็นตัวแทนเพื่อดำเนินการหักภาษี ณ ที่จ่าย แทนผู้จ่ายเงินได้ โดยให้บริษัทหรือ  
ห้างหุ้นส่วนนิติบุคคลผู้ถูกหักภาษี ณ ที่จ่ายมีหน้าที่หักภาษี ณ ที่จ่าย ยื่นแบบยื่นรายการภาษีเงินได้หัก ณ ที่จ่าย และนำส่งภาษีเงินได้หัก ณ ที่จ่าย แทนผู้จ่ายเงินได้ ผ่านระบบเครือข่ายอินเทอร์เน็ตของกรมสรรพากร  
(e-Filing)

(๒) สัญญาแต่งตั้งตัวแทนและมอบอำนาจให้กระทำการแทนตาม (๑) ต้องเสียอากรแสตมป์  
เป็นตัวเงินผ่านระบบเครือข่ายอินเทอร์เน็ตของกรมสรรพากรเท่านั้น

(๓) ต้องเก็บรักษาสัญญาแต่งตั้งตัวแทนและมอบอำนาจให้กระทำการแทนตาม (๑) รวมถึงหลักฐาน  
อื่น ๆ ที่เกี่ยวข้องกับแต่งตั้งตัวแทนนั้นไว้ ณ สำนักงานใหญ่ของผู้จ่ายเงินได้และบริษัทหรือห้างหุ้นส่วน  
นิติบุคคลผู้ถูกหักภาษี ณ ที่จ่าย ซึ่งเป็นตัวแทนเพื่อดำเนินการหักภาษี ณ ที่จ่าย พร้อมให้เจ้าพนักงานประเมินตรวจสอบได้”

*(แก้ไขเพิ่มเติมโดยประกาศอธิบดีกรมสรรพากร เกี่ยวกับภาษีเงินได้ (ฉบับที่ ๔๕๙)ฯ)*

ข้อ ๒ ให้บริษัทหรือห้างหุ้นส่วนนิติบุคคลที่จะเป็นตัวแทนเพื่อดำเนินการหักภาษี ณ ที่จ่าย   
แทนผู้จ่ายเงินได้หลายรายตามประกาศนี้ ขอเปิดใช้สิทธิและยอมรับข้อตกลงการขอเป็นตัวแทน  
เพื่อดำเนินการหักภาษี ณ ที่จ่าย แทนผู้จ่ายเงินได้ผ่านระบบเครือข่ายอินเทอร์เน็ตของกรมสรรพากร   
(e-Filing) ระบบการให้บริการส่วนประกอบโปรแกรมสำหรับซอฟต์แวร์สำเร็จรูป (WHT Software   
Component : SWC) หรือระบบให้บริการภาษีเงินได้หัก ณ ที่จ่าย สำหรับใช้งานออนไลน์ (WHT Services System : SVS) แล้วแต่กรณี

/ ข้อ ๓ ...

“ข้อ ๓ เมื่อบริษัทหรือห้างหุ้นส่วนนิติบุคคลซึ่งเป็นผู้ถูกหักภาษี ณ ที่จ่าย ได้รับสิทธิเป็นตัวแทน  
เพื่อดำเนินการหักภาษี ณ ที่จ่าย แทนผู้จ่ายเงินได้หลายรายตามข้อ ๒ แล้ว ให้บริษัทหรือห้างหุ้นส่วนนิติบุคคล  
ในฐานะตัวแทนเพื่อดำเนินการหักภาษี ณ ที่จ่าย แทนผู้จ่ายเงินได้ มีหน้าที่ดังต่อไปนี้

(๑) ยื่นแบบยื่นรายการภาษีเงินได้ ณ ที่จ่าย ภ.ง.ด.๕๓ ในฐานะผู้กระทำการแทน ผ่านระบบเครือข่ายอินเทอร์เน็ตของกรมสรรพากร (e-Filing) ระบบการให้บริการส่วนประกอบโปรแกรมสำหรับซอฟต์แวร์สำเร็จรูป (WHT Software Component : SWC) หรือระบบให้บริการภาษีเงินได้หัก ณ ที่จ่าย สำหรับใช้งานออนไลน์ (WHT Services System : SVS) แล้วแต่กรณี และชำระภาษีผ่านระบบเครือข่ายอินเทอร์เน็ตของกรมสรรพากร (e-Filing) เท่านั้น

(๒) ในกรณีที่มีการออกใบเสร็จรับเงินหรือใบกำกับภาษีให้กับผู้จ่ายเงินได้ ในรูปแบบกระดาษ   
หรือออกผ่านระบบ e-Tax Invoice & e-Receipt ให้ตัวแทนเพื่อดำเนินการหักภาษี ณ ที่จ่าย แทนผู้จ่าย  
เงินได้ระบุข้อความเพิ่มเติมในใบเสร็จรับเงินหรือใบกำกับภาษีโดยมีสาระสำคัญอย่างน้อย ดังต่อไปนี้

(ก) ชื่อหรือชื่อย่อของตัวแทนที่กระทำการแทนผู้จ่ายเงินได้

(ข) อัตราภาษีเงินได้หัก ณ ที่จ่าย

(ค) จำนวนเงินภาษีหัก ณ ที่จ่าย

(ง) ข้อความที่ระบุว่าตัวแทนได้ดำเนินการหักภาษี ณ ที่จ่ายแทนผู้จ่ายเงินได้แล้ว และ  
จะดำเนินการนำส่งภาษีดังกล่าวผ่านระบบเครือข่ายอินเทอร์เน็ตของกรมสรรพากร ภายในวันที่ ๑๕  
ของเดือนถัดไป”

*(แก้ไขเพิ่มเติมโดยประกาศอธิบดีกรมสรรพากร เกี่ยวกับภาษีเงินได้ (ฉบับที่ ๔๕๙)ฯ)*

ข้อ ๔ เมื่อตัวแทนเพื่อดำเนินการหักภาษี ณ ที่จ่ายแทนผู้จ่ายเงินได้ ได้ปฏิบัติตามประกาศนี้ ให้บริษัทหรือห้างหุ้นส่วนนิติบุคคลในฐานะตัวแทนเพื่อดำเนินการหักภาษี ณ ที่จ่าย แทนผู้จ่ายเงินได้ สามารถใช้แบบ ภ.ง.ด.๕๓ และหลักฐานใบเสร็จรับเงินของกรมสรรพากรที่รับชำระภาษีหัก ณ ที่จ่าย เป็นหลักฐานในการเครดิตภาษี ตามมาตรา ๖๐ แห่งประมวลรัษฎากรได้

“ข้อ ๕ กรณีบริษัทหรือห้างหุ้นส่วนนิติบุคคลซึ่งเป็นตัวแทนเพื่อดำเนินการหักภาษี ณ ที่จ่าย

แทนผู้จ่ายเงินได้ ก่อนประกาศฉบับนี้มีผลใช้บังคับ และได้มีการจัดทำสัญญาแต่งตั้งตัวแทนและ  
มอบอำนาจให้กระทำการแทนก่อนวันที่ ๑ กรกฎาคม พ.ศ. ๒๕๖๘ ให้ถือว่าสัญญานั้นเป็นไปตามเงื่อนไขตามข้อ ๑ ของประกาศนี้แล้ว ทั้งนี้ ผู้จ่ายเงินได้และบริษัทหรือห้างหุ้นส่วนนิติบุคคลที่เป็นตัวแทน  
เพื่อดำเนินการหักภาษี ณ ที่จ่าย ยังคงมีหน้าที่ต้องปฏิบัติตามข้อ ๒ ข้อ ๓ และข้อ ๔ ของประกาศนี้ และต้องเก็บรักษาสัญญา รวมถึงหลักฐานอื่น ๆ ที่เกี่ยวข้องไว้ ณ สำนักงานใหญ่ พร้อมให้เจ้าพนักงานประเมินตรวจสอบได้

สำหรับสัญญาแต่งตั้งตัวแทนและมอบอำนาจให้กระทำการแทนที่ได้กระทำขึ้นตั้งแต่วันที่

๑ กรกฎาคม พ.ศ. ๒๕๖๘ ถึงวันที่ ๓๑ ธันวาคม พ.ศ. ๒๕๖๘ จะเลือกเสียอากรด้วยวิธีการปิดแสตมป์ หรือยื่นขอเสียอากรเป็นตัวเงินและชำระอากร ณ สำนักงานสรรพากรพื้นที่สาขา แทนการเสียอากรแสตมป์เป็นตัวเงินผ่านระบบเครือข่ายอินเทอร์เน็ตของกรมสรรพากรตามข้อ ๑ (๒) ก็ได้”

*(แก้ไขเพิ่มเติมโดยประกาศอธิบดีกรมสรรพากร เกี่ยวกับภาษีเงินได้ (ฉบับที่ ๔๕๙)ฯ)*

/ ข้อ ๖ ...

ข้อ ๖ บรรดาระเบียบ ข้อบังคับ คำสั่ง หรือทางปฏิบัติใดที่ขัดหรือแย้งกับประกาศนี้ให้เป็นอันยกเลิก

ข้อ ๗ ประกาศนี้ให้ใช้บังคับสำหรับการจ่ายเงินได้ตั้งแต่วันที่ ๑ กรกฎาคม พ.ศ. ๒๕๖๘ เป็นต้นไป

ประกาศ ณ วันที่  ๑๑  เมษายน  พ.ศ. ๒๕๖๘

ปิ่นสาย สุรัสวดี

(นายปิ่นสาย สุรัสวดี)

อธิบดีกรมสรรพากร